આ ઘટનાની જાણ થતાં જ ભારતીય જનતા પાર્ટીના કાર્યકરો રોડ પર આવી ગયા હતા. તેમણે જોયેલા પાણીના તાંડવની વાત કરતાં કન્હૈયા ભાનુશાલીએ ‘મિડ-ડે’ને કહ્યું હતું કે ‘હું અને મારો મિત્ર અનિલ શુક્લા તરત જ બચાવકાર્ય માટે રોડ પર આવી ગયા હતા. અમે જોયું તો આખો વિસ્તાર જળબંબાકાર થઈ ગયો હતો. જે જગ્યાએ પાઇપલાઇન ફાટી હતી ત્યાં પચાસથી વધુ ફુટ ઊંચા ફુવારા ઊડી રહ્યા હતા. ઠેર-ઠેર હોહા મચી ગઈ હતી. રોડ પર પાણીમાં તણાઈ રહેલાં સ્ત્રી અને પુરુષો દેખાતાં હતાં. જોકે તેમને મામૂલી ઈજા થઈ હતી અને તેઓ બચી ગયાં હતાં. અનેક ઘરો અને દુકાનોમાં પાણી ઘૂસી ગયાં હતાં. તેઓ ઘરવખરી અને દુકાનના સામાનને બચાવવા હવાતિયાં મારી રહ્યા હતા. ૨૬ જુલાઈ કરતાં પણ વાતાવરણ ગંભીર બની ગયું હતું. એમાં લાઇટો પણ બંધ થઈ ગઈ હતી.’